BUKEDDE Online akutuusaako ebyafaayo bya Buganda nga tujjukira amatikkira ga Ssaabasajja ag’omulundi ogwa 20 aganaabaawo nga July 31 2013.
Omuwandiisi waffe ANTHONY SSEMPEREZA ajjukiza abantu ba Buganda ebigambo eby’amagezi, Kabaka by’abadde ayogera.
March 2009, Kabaka ng’ali mu katale ka Park Yard: Twandyagadde okuyamba
abantu baffe mu ngeri ematiza, naye tetunnaba kufuna buyinza butusobozesa. Wabula tetetujja kukoowa kulwanirira buyinza obwo.
December 2008, ng’aggulawo ya Katoomi e Garuga ku lw’e Ntebe: Nsaba Gavumenti ekomye okutiitiibya abagwira, bannansi n’ebasuula ebbali kuba bano be bayinza okuleetawo enkulaakulana eya nnamaddala mu nsi yaffe.
Kabaka mu 1995. Ku ddyo ye Syda Bbumba, eyali Minisita w’ebyamasannyalaze.
September wa 2007, ng’ayogera ku ddereva eyatomera eyali Ssaabalangira wa Buganda, John Mary Kanaakulya: Abagoba ba mmotoka abakola obubenje olw’okuvugisa ekimama tebasaana kulekebwa kuyinaayina.
July wa 2007, ng’alambula e Ssese: Disitulikiti y’e Kalangala kisaanidde ekyusibwe erinnya bagiyitenga Ssese.
December wa 2006, mu bubaka bwe obw’okumalako omwaka: Bannayuganda mwewale ebikolwa eby’okutulugunya abaana n’okubalagajjalira, kuba abaana bano kwe kwesigamye essuubi lya Buganda ey’enkya.
Kabaka lwe yalambula Essaza ly’e Kkooki. Ku kkono we ye Kamuswaga.
October 2006 ku ntujjo y’abavubuka e Gaba: Nkimanyi nti abazadde basanga obuzibu naye mbakubiriza muweerere abaana basome bafuuke abatuuze ab’obuvunaanyizibwa mu nsi yaabwe olwo basobole okukulaakulanya Buganda.
August wa 2006, ng’ayogera ku baagala okuzimba wooteeri ku biyiriro e Kalagala mu Bugerere: Buganda nayo erina obusobozi obw'okukulaakulanya ebintu byayo era tejja kutoola kifo kirimu byabuwangwa bwa bajjajja kukiwaayo mu mikono gy'abagwira.
January wa 2005 e Makindye: Tetwetaaga kudda awo kulinda bantu abajja okupakasa batukolere emirimu, buli alina emikono tandika okwekolerera.
August 2004, ng’alambula eggombolola y’e Bwaise: Nnamala dda okukoleeza oluyiira, kati mwe musigalidde okuseesaamu.
February 2004, yali asisinkaya ab’ekibiina kya Buganda Tuli mu Kulya:
Ensonga ya Federo nkulu nnyo, Obwakabaka obutalina buyinza obwo si bwe Bwakabaka abantu bwe baagala, abantu tebaagala Kabaka ayogera obwogezi. Tulina okuyiiya engeri gye tuyinza okubwenyumirizaamu.
May wa 2003 nga Kabaka ali e Bbowa: Buganda eyagala enfuga ennung’amu, enyweza Buganda mu Uganda ey’awamu. Enfuga eno enyweza abantu b’omu kitundu kyonna era n’ebakulaakulanya. Abaganda mukuume empisa nga bwe mutunuulira ebiseera eby’omu maaso.
August 2002 ku matikkira ag’omwenda mu Lubiri e Mmengo: Nnyongera okukubiriza Obuganda okunyiikira okukola ennyo okusobola okweyimirizaawo. Buli maka mufune omulimu gwe mukola ogubamanyiddwa.
Kabaka ng’asala keeki ku mukolo gw’abaana ba ‘Nkoba za Mbogo’ aba yunivasite y’e Mukono mu 2008.
August wa 2000 ku matikkira e Mpenja mu Gomba: Mulina okwewala okwagala okugaggawala okw’amangu kubanga kino kijja kubaleetera okufuna ensimbi mu makubo amakyamu. Eng’ambo nazo tuziveeko tezirina makulu okuggyako okutuggya ku mulamwa gw’okuzimba obumu n’enkulaakulana.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn